نهضرو شوية بالخشيبات واخا بحال هاد الشي اللي واقع في #الفنيدق كيبغي السورف حيث ساهل.
حتى واحد ما كينفي أن فئة عريضة من الشباب المغربي عايشة فالبلاد بدون أفق.
البطالة غول حقيقي يُرعب الأسر المغربية. 
إنما النقاش على ما يحدث ما خاصوش يكون فرصة لتصفية الحسابات. اللي فالمعارضة يضرب اللي فالحكومة، واللي فالحكومة يضرب اللي فالمعارضة، ونبقاو فماركي عليا نماركي عليك حتى تفوت الموجة وننساو الوضعية، ونرجعو لمرحلة السبات السياسي عاوتاني في انتظار موجة جديدة. 
بحال هاد الشي اللي واقع خاصو الإحساس بالمسؤولية. خاص شوية ديال نكران الذات. وخاص بنادم يحط البلاد بين عينيه بالدرجة الأولى. 
ما من حق حتى واحد يحايد الوطنية على لاخر. المغرب للجميع. وحتى واحد ما زايد فالگراد فتاواطانيت. إلا اللي دار اختيار واضح فراه حكم على راسو بأنه ضد بلادو. 
ولكن فنفس الوقت ما يمكنش ننفيو بأن العديان راكبين على هاد الشي اللي واقع، وكينفخو فالجمر كيف بغاو. 
هادي ماشي أول مرة. وما غاديش تكون آخر مرة. 
ما كندرقوش الشمش بالغربال، ولكن ماشي عاوتاني نكونو سذج لدرجة اللي هضر على الاستغلال الخارجي نضحكو عليه.
هادي حرب إعلامية. 
وهاد الشي خاصو الانتباه والحذر. وكذلك خاصو بزاف ديال الصدق في النقاش. اللي قادر يحايد البطالة مرحبا به من غدا فالانتخابات. ولكن والله ما غادي يحايدها. والنخبة الحزبية فاهمة هاد الشي.
فنفس الوقت ما يمكنش نبررو ما وقع بالأزمة فقط. راه عندنا مشكل آخر هو هاد الانفلات ديال جيل جديد كلو من أيادي الوطن. عدد كبير من الدراري كيعتبرو راسهم ما معنيينش ببلادهم. هوة كبيرة بين واقعهم وبين نخبتهم وقضايا بلادهم.
شباب ما شغلوووووش وما مسوقش. ما بغاش يقرا حيث ما بغاش ماشي حيث ما لقاش. حيث عارف ما غيخدمش. 
واللي بغى الدليل يشوف التيرانات آش كيوقع فيها بعض المرات.
ووسط الأزمة كاين اللي مستثمر في بناء النفسية السلبية. طبعا حيث لقى الأساس ديال هاد الاستثمار. لقى الأزمة والبطالة وغياب الأفق، وعرف كيفاش يزرع النفسية الحاقدة. 
الأصل في الموضوع هو العدالة الاجتماعية. طبيعي اللي كيشوف فئات مستفدة من البلاد وهو ما وصلو والو غادي يحقد. وطبيعي غادي يكون صيد سهل لأي جهة بغات تزعزع الثقة ديال المغاربة فبلادهم.
ومن الاخر، راه ما عندناش الجرأة باش نشوفو الاختلالات ديال المجتمع ديالنا، بصغيرو وكبيرو. 
الدولة تتحمل المسؤولية أكيييييد، إنما المجتمع كذلك عندو مسؤوليتو. 
ولكن هاد الكلام ما كيعجبش.